Meeste toetse Felipe Contepomi (89)
Meeste toetspunte Nicolás Sánchez (748)
Verskynings 9 (Eerste in 1987)
Beste uitslag Derde in 2007
Die Argentynse nasionale rugbyspan, met die bynaam los Pumas, is tans die top rugbyspan in die Amerikas. Die span wat in hemelblou en wit truie speel word bestuur deur die Argentynse Rugbyunie (UAR, van Spaans: Unión Argentina de Rugby). Argentinië speel sedert 2012 jaarliks teen die All Blacks van Nieu-Seeland, die Springbokke van Suid-Afrika en die Wallabies van Australië in die Rugbykampioenskap (voorheen die Drienasiesreeks).
Argentinië se eerste internasionale rugbywedstryd was in 1910 teen 'n besoekende Britse Eilande-span. Die land word vandag as een van die wêreld se voorste rugbynasies beskou en het sover aan elke Rugbywêreldbeker wat sedert 1987 gehou is, deelgeneem. Die Poemas se huidige kaptein is Pablo Matera en die huidige hoofafrigter is Mario Ledesma.
Alhoewel rugby in Argentinië nie die gewildheid van sokker kan ewenaar nie, het die indrukwekkende resultate deur Los Pumas sedert die Rugbywêreldbeker 1999 tot eksponensiële groei gelei in 'n tydperk waarin Argentinië onder moeilike ekonomiese omstandighede gebuk gegaan het. Argentinië het sedert sy verskyning op die internasionale toneel al vir verskeie verrassingsoorwinnings gesorg en is veral 'n gedugte teenstander wanneer die span tuis in Buenos Aires speel.
1.7 Rugbywêreldbeker 2011
1.8 Rugbywêreldbeker 2015
1.9 Rugbywêreldbeker 2019
Die span wat teen die Britse Leeus gespeel het wanneer hulle deur Argentinië in 1927 getoer het
R. Cooper, voormalige kaptein in 1928
Vyf jaar het verloop voor nog 'n internasionale span Argentinië sou besoek, naamlik Suid-Afrika se Junior Bokke in 1932 wat 'n tweewedstrydreeks gespeel het. Argentinië het albei toetse verloor.
Wedstryd tussen Argentinië en Frankryk se rugbyspanne in 1954, voorblad van El grafico
In die laat 1940's het 'n gekombineerde Oxford & Cambridge-span Argentinië besoek. Die Argentynse span het beide wedstryde teen die Engelse span verloor. In 1949 het die belangrikste rugbynasie tot op daardie stadium die land besoek, Frankryk. Hoewel Argentinië weer beide toetse verloor het, was die tellings in albei gevalle baie naby aan mekaar.
Om die 1951-Pan-Amerikaanse Spele te herdenk, het Argentinië die eerste Suid-Amerikaanse toernooi in Buenos Aires met Chili, Uruguay en Brasilië as deelnemers gereël. Argentinië het die eerste toernooi oorheers en slegs Chili het 'n uitdaging verteenwoordig. Die Argentyne het egter wel 13-3 met Chili afgereken en Uruguay 62-0 en Brasilië 72-0 pak slae gegee om hulle leierskap in Suid-Amerikaanse rugby te bewys.
In 1952 het Argentinië 'n reeks teen 'n nie-toets Ierse XV in Buenos Aires gespeel. Argentinië het die eerste wedstryd met ses punte verloor maar in die tweede wedstryd daarin geslaag om 'n 3-3 gelykopuitslag te bewerkstellig. Dit was die eerste keer dat Argentinië 'n nederlaag teen 'n beduidende Europese span kon verhoed en dit is soos 'n oorwinning gevier.
Weens die Ierse toer kon die UAR nie bekostig om die jaar daarna gasheer vir 'n besoekende Oxford & Cambridge-span te wees nie. In 1954 het Frankryk die land weer besoek. Soos in 1949 was Frankryk te sterk vir die Argentyne en het hulle 22-8 en 30-3 teen die Hane verloor.
In 1956 is Argentinië weer deur 'n Oxford & Cambridge-span besoek waarteen hulle 25-6 en 11-3 verloor het. Dit is gevolg deur 'n 4-0 oorwinning oor Peru en 'n 50-3 oorwinning oor Uruguay voordat Argentinië vir die eerste keer teen Chili verloor het.
By die tweede Suid-Amerikaanse toernooi in 1958 het Argentinië 50-3 met Uruguay en 44-0 met Peru afgereken. Ten spyte van drinkery voor die wedstryd teen die gasheernasie Chili het Argentinië met die louere weg gestap in 'n 14-0-oorwinning in Santiago de Chile.
Marcelo Pascual se drie teen die Junior Springbokke in 1965
Die voorry van 1970: García Yáñez, Handley en Foster
Die eerste besoek wat die Argentynse nasionale span aan die anderkant van die Atlantiese Oseaan onderneem het was na Rhodesië en Suid-Afrika in 1965. Die span het daar die bynaam "Pumas" verkry toe 'n plaaslike joernalis, Rhodesië se Wackley Farmer, die jaguarembleem op die span se trui vir 'n poema misgis het in 'n artikel na 'n nederlaag teen 'n span van Salisbury. Na nederlae teen Salisbury en Noord-Transvaal het die span sy eerste oorwinning teen Wes-Transvaal behaal en ook daarin geslaag om Suidwes-Afrika Distrikte en die Suidelike Universiteite te klop. Die belangrikste resultaat was egter die span se eerste oorwinning (11-6) oor die Junior Springbokke. Die span is deur 'n reuseskare in Buenos Aires tuis verwelkom na 'n toer waarin hulle altesaam elf oorwinnings behaal het, een gelykopuitslag en vier keer verloor het in die twee maande in Suider-Afrika.
'n Wedstryd is daarna gereël teen die Franse kampioene Section Paloise. Die wedstryd word egter onthou vir die oproer en wangedrag van beide spanne eerder as die Argentynse oorwinning. Hierna het Oxford & Cambridge opgedaag, 'n span wat die Poemas tot op daardie stadium nooit kon verslaan nie. Die eerste wedstryd het gelykop geëindig met 'n 19-19 telling en die tweede is deur die studente 9-3 gewen. 1965 het geëindig met 'n 23-11-oorwinning oor Chili.
In 1966 het die Gazelles in Argentinië aangekom. Die Gazelles was 'n soort Junior Springbok-B-span. Die Suid-Afrikaanse besoekers het weggestap met twee oorwinnings; 9-3 en 20-15.
Vanaf die laat sewentigs tot die vroeë negentigs het Argentinië nooit twee wedstryde van 'n reeks wat in Buenos Aires gehou is verloor nie in 'n tydperk wat wedstryde teen Frankryk, Engeland, Australië en 'n 21-21 gelykopuitslag teen die All Blacks ingesluit het. Die gelykopuitslag teen die All Blacks word as waarskynlik die belangrikste resultaat ooit deur die Poemas gesien en is behaal deur briljante spel deur Hugo Porta wat al Argentinië se punte behaal het.
In 1999 het 'n span met meer ondervinding en 'n effens onderskatte Argentinië daarin geslaag om tot die kwarteindronde van die Rugbywêreldbeker 1999 deur te dring na 'n briljante oorwinning van 28-24 teen Ierland. Die span is deur Frankryk uitgeskakel in 'n 28-47-nederlaag.
Agustín Pichot het tussen 1995 en 2007 vir Los Pumas in vier Rugbywêreldbekers gespeel
Argentinië kon nie na die Rugbywêreldbeker 2003-kwarteindstryd deurdring nie weens 'n 15-16 nederlaag teen Ierland in 'n naelbytwedstryd. In die toernooi moes Argentinië vier wedstryde in twee weke speel terwyl Ierland dieselfde getal wedstryde oor vier weke kon speel. Daar is in sommige kringe gevoel dat Ierland, as 'n belangrike rugbynasie nie 'n soortgelyke skedule sou aanvaar nie en dat dit 'n rol gespeel het in die uitslag.
In die middel-van-die-jaar toetse van 2006 het Argentinië 'n span van Wallis vir 'n toer van twee toetse verwelkom. Los Pumas het die reeks gewen, hulle eerste reeksoorwinning oor Wallis. Die Walliese se span het egter slegs twee van hulle eerstekeuse spelers ingesluit. Meeste van die Walliese spelers was A-span en onder-21 spelers aangesien meer as 20 Walliese spelers onbeskikbaar of beseer was. Die eerste toets op 11 Junie is net-net 27-25 deur die Argentyne gewen. Dit was histories belangrik aangesien dit die eerste Argentynse toets was wat in Patagonië gespeel is. Die besoekers is hartelik ontvang deur die gemeenskap in Puerto Madryn, een van die groter dorpe in 'n omgewing wat in die 1860's deur Walliese setlaars bevolk is en waar Wallies nog gereeld gepraat word. In die tweede toets op Vélez Sársfield op 17 Junie het die Poemas 45-13 voorgeloop voor die Walliesers twee drieë kon druk om die tellingverskil na 45-27 te laat krimp. Wallis se swak dissipline en gebrek aan ondervinding was bydraende faktore in die span se reeksnederlaag. Los Pumas het vervolgens teen een van die wêreld se voorste spanne, die All Blacks, op Vélez Sársfield gespeel in 'n wedstryd wat hulle 25-19 verloor het, maar waar die All Blacks hard moes werk om 'n kragtige aanslag op hul doellyn af te weer.
In tussentyd het die Londense Sunday Times in Februarie 2007 berig dat die IRB in onderhandelinge gewikkel was met SANZAR (die liggaam wat die Drienasiesreeks organiseer) om Los Pumas so vroeg as 2008 tot die Suidelike Halfrond se toernooi toe te laat. Weens logistieke oorwegings, spesifiek weens die lang afstand tussen Argentinië en Europa asook die groot aantal rugbywedstryde in die Noordelike Halfrond, was die Sesnasies nie geneë om Argentinië toe te laat nie. Die IRB was oënskynlik oortuig dat die Drienasies die regte plek vir 'n Suidelike Halfrondspan was en is ook deur Suid-Afrika ondersteun in die mening. Australië sou glo ook nie gekant wees teen die aanpassing nie. Die grootste struikelblok was egter die UAR self met 'n aantal lede het wat erg geheg is aan amateurisme."
By die Wêreldbeker was Los Pumas geloot om in die sogenaamde "doodspoel" te speel wat twee ander sterk spanne ingesluit het wat in die boonste ses op die IRB se Wêreldranglys verskyn het, Ierland en die gasheerland Frankryk. Verder was hulle eerste wedstryd die openingswedstryd teen die gasheer by die Stade de France, die derde keer na mekaar dat hulle in 'n Wêreldbeker-openingswedstryd speel. Teen alle verwagting in het hulle daarin geslaag om die wedstrydgunstelinge 17-12 te klop. Los Pumas klop vervolgens Georgië 33–3 op Stade de Gerland, Lyon. Argentinië het ook Namibië 63–3 in Marseille geklop, die hoogste oorwinning tot dusver tydens 'n rugbywêreldbekertoernooi.[verwysing benodig] Hulle kon ook Ierland 30–15 klop en sodoende die poel as wenner afsluit.
In die kwarteindrondte kon Argentinië Skotland 19–13 op Stade de France klop. Los Pumas se loop na die Webb Ellis-beker is deur 'n duidelike 37–13 verloor op Stade de France deur die Springbokke beëindig. Hulle kon egter die derde plek behaal deur Frankryk 34–10 te klop, soos tydens die openingswedstryd. Hul derde plek was Argentinië se beste prestasie tydens 'n rugbywêreldbekertoernooi tot dusver. Dit was die eerste keer wat 'n span van buite die Sesnasies en Drienasies die halfeindrondte van 'n Rugbywêreldbekertoernooi kon bereik, dit het vir hulle 'n hupstoot gegee om vir een van dié toernooie genooi te word.
Gedurende hul Rugbywêreldbekerpad het die gewoonlik sokker-gekke Argentyne hul rugbyspan só sterk ondersteun, dat El Superclásico, Buenos Aires se sokkerderby tussen Boca Juniors en River Plate herskeduleer is om nie met die Pumas se kwarteindstryd te bots nie. As die enigste Spaanstalige land tydens die Rugbywêreldbeker 2007 het die Pumas ook ondersteuning uit Spanje, Uruguay, en ander Latyns-Amerikaanse lande geniet.[verwysing benodig]
Rugbywêreldbeker 2011[wysig | wysig bron]
Los Pumas teen Engeland tydens die Rugbywêreldbeker 2011 in Nieu-Seeland
Felipe Contepomi, Argentynse kaptein tydens die Rugbywêreldbeker 2011
Los Pumas se voorbereidings vir die Rugbywêreldbeker 2011 het met 'n 1–1-gelykop in die reeks teen die Franse Barbarians, 'n 78–15-oorwinning oor 'n Suid-Amerikaanse XV-uitnodigingspan en 'n 21–15-oorwinning oor die Aviva Premiership-span Worcester Warriors afgeskop. In hul enigste internasionale toets is Los Pumas deur Wallis met 28–13 in Cardiff geklop.
Die Rugbywêreldbeker 2011 het vir Los Pumas met 'n 13–9-nederlaag teen Engeland begin, hoewel Argentinië vir sowat 60 minute die voortou gehad het. In die volgende wedstryd het hulle 43–8 met Roemenië afgereken. Die volgende wedstryd teen Skotland sou oor die verdere vordering van albei spanne beslis. Met 'n laat drie deur die plaasvervanger-heelagter Lucas González Amorosino en die verdoeling het Los Pumas die wedstryd 13–12 laat wen. Argentinië kon sy laaste wedstryd teen Georgië met 25–9 wen en sodoende as naaswenner van die poel eindig.
Argentinië se laaste wedstryd van die toernooi was die kwarteindstryd teen die latere kampioen Nieu-Seeland. Tydens 'n verrassende nou eerste helfte was Argentinië na 30 minute as gevolg van Julio Farias Cabello se verdoelde drie 7–6 voor. Deur die verloop van die wedstryd het die All Blacks egter die leisels oorgeneem en uiteindelik 33–10 gewen.
Hoewel hul vertoning tydens die 2011-toernooi nie so glorieryk soos tydens die vorige 2007-toernooi was nie, is Argentinië se prestasie egter as suksesvol beskou, nadat hulle uit 'n sterk poel met spanne soos Engeland en Skotland vir die kwarteindrondte kon kwalifiseer, en vervolgens 'n dapper vertoning teen die gunsteling Nieu-Seeland gelewer het. Dit was die eerste keer wat Argentinië vir twee agtereenvolgende kwarteindondte kon kwalifiseer.
Los Pumas speel die All Blacks op Wembley tydens die Rugbywêreldbeker 2015
Argentinië hou by sy groeiende mededingendheid tydens rugbywêreldbekertoernooie met 'n sterk vertoning tydens die Rugbywêreldbeker 2015, nadat hulle die halfeindroindte vir die tweede keer kon bereik. Argentinië het sy toernooi met 'n nou wedstryd teen die gunsteling Nieu-Seeland begin en die eerste helfte 13-12 afgesluit, maar na twee afgestane drieë 26-16 verloor. Los Pumas het met hul oortuigende vertoning voortgegaan en na oorwinnings oor Georgië, Tonga en Namibië tot die kwarteindrondte gevorder. 'n Kenmerk van Argentynse rugby tydens die Rugbywêreldbeker 2015 was hul vryvloeiende, vermaaklike en aanvallende stil, waardeur hulle 22 drieë in die poelfase kon druk.
In die kwarteindstryd teen Ierland het Argentinië tydens die eerste tien minute twee drieë gedruk en later met 17-0 vooruit gestap. Ierland antwoord toe met twee drieë en nader in die vroeë tweede helfte met 20-17. Argentinië se Juan Imhoff en Joaquín Tuculetkon kon egter in die laat fase van die wedstryd twee drieë druk en Argentinië se 43-20-oorwinning verseker. Vervolgens het Los Pumas tot hul tweede halfeindrondte gevorder en Australië ontmoet.
In die eerste tien minute van die halfeindstryd het die Wallabies twee drieë afgedwing en 'n 19-6-voorsprong na 30 minute behaal. Argentinië het hul gebied en die bal in die tweede helfte oorheers, waardeur hulle strafdoele aan die skrums kon afdwing en sodoende Australië se voorsprong laat krimp. Die wedstryd was op 'n fyn balans en Australië was na 70 minute op 22-15, maar die Australiese vleuel Drew Mitchell klop vier Argentynse verdedigers en geen die bal vir Adam Ashley-Cooper wat die wendrie druk. Vervolgens wen Australië die vinnige en vermaaklike kragmeting 29-15. In die bronseindstryd word Argentinië deur die Springbokke geklop en eindig sodoende op die vierde plek.
Rugbywêreldbeker 2019[wysig | wysig bron]
In die Rugbywêreldbeker 2019 is Argentinië in die sogenaamde "doodspoel" met Engeland en Frankryk geloot en het hul 2019-veldtog met 'n noue wedstryd teen die Franse hane begin, wat Los Pumas 23–21 verloor het. Argentinië kon Tonga maklik met 28–12 klop. Die mededinger Frankryk het egter goed gevaar en sodoende was die derde poelwedstryd teen Engeland die wedstryd oor "alles of niks". Die Argentyn Tomas Lavanini se rooikaart het die wedstryd egter reeds in die 17de minuut beslis en Engeland kon Argentinië 39–10 klop. Vervolgens kon Argentinië vir die eerste keer sedert 2003 nie meer tot die uitklopfase vorder nie. Hul troosprys was die direkte kwalifisering vir die komende Rugbywêreldbeker 2023 in Frankryk.
Argentinië se plek op Wêreldrugby se ranglys vanaf 10 Oktober 2003 tot hede
Argentinië het tot dusver 225 van hulle 443 toetswedstryde gewen, 'n wenrekord van 51,79%. Toe die IRB se Wêreldranglys in Oktober 2003 ingevoer is, was Argentinië sewende op die lys. Hulle het in Junie 2004 na die agtste plek teruggesak voor hulle in November weer na sewende plek gestyg het. Hulle het in Februarie 2005 weer teruggesak na agtste plek voor hulle hul laagste posisie, negende, bereik het in Februarie 2006. Sedertdien het die span tot agtste plek in Julie 2006 geklim en tot sesde plek in November 2006. Hulle het die plek sedertdien behou met die uitsondering van 'n enkele week waar hulle tot sewende plek gedaal het en 'n week waarin hulle die vyfde plek bereik het.
Die span se toetsrekord teen alle nasies:
Australië 32 6 25 1 20,31
Brasilië 13 13 0 0 100
Britse en Ierse Leeus 6 0 6 0 0
Chili 36 36 0 0 100
Engeland 23 4 18 1 17,39
Engeland XV 1 0 0 1 0
Fidji 4 3 1 0 75
Frankryk 51 14 36 1 28,43
Ierland 18 6 12 0 33,33
Ierland XV 5 2 2 1 40
Italië 22 16 5 1 72,72
Japan 6 5 1 0 83,33
Junior Bokke 5 1 4 0 20
Namibië 3 3 0 0 100
Nieu-Seeland 29 0 28 1 0
Nieu-Seeland XV 4 0 4 0 0
Oxford & Cambridge 8 2 5 1 25
Paraguay 17 17 0 0 100
Peru 1 1 0 0 100
Roemenië 8 8 0 0 100
Samoa 4 1 3 0 25
Skotland 18 9 9 0 50
Skotland XV 3 1 2 0 33,33
Suid-Afrika 30 3 26 1 11,66
Suid-Afrikaanse Gazelles 6 2 4 0 33,33
Spanje 4 4 0 0 100
Tonga 1 1 0 0 100
Uruguay 39 39 0 0 100
Wallis 18 5 13 0 27,78
Wallis XV 3 1 1 1 33,33
Verenigde State 8 8 0 0 100
Wêreld XV 2 2 0 0 100
Totaal 443 225 208 10 51,79
Nieu-Seeland 42 36 2 4 1423 751 +672 26 174 6
Suid-Afrika 42 19 4 19 1048 974 +74 19 103 1
Australië 42 19 3 20 952 1088 –136 9 91 1
Argentinië 42 5 1 36 766 1376 –610 11 33 0
Bygewerk op 30 Augustus 2019
Bron: espnscrum.com (besoek op 30 Augustus 2019)
↑ (es) "Felipe Contepomi será el Puma récord en Rosario". CanchaLlena.com. 1 Oktober 2013.
↑ (es) "La despedida de un símbolo". Clarin.com. 6 Oktober 2013.
↑ (en) ""Contepomi to set record, Pumas chase historic win" at UltimateRugby.com". Geargiveer vanaf die oorspronklike op 7 April 2014.
↑ (es) "Contepomi ya sabe lo que significa ser Puma récord". Clarin.com. 29 Sep 2013.
↑ (en) Cain, Nick (25 Februarie 2007). "Ambitious Argentina poised to secure TriNations place". The Sunday Times. Besoek op 26 Februarie 2007.
↑ (en) "First Test Preview: Argentina v Ireland". Irish Rugby Football Union. 25 Mei 2007. Besoek op 26 Mei 2007.
↑ (en) "Argentina 22-20 Ireland". BBC. 26 Mei 2007. Besoek op 26 Mei 2007.
↑ (en) "Argentina 16-0 Ireland". BBC. 2 Junie 2007. Besoek op 2 Junie 2007.
↑ (en) "Coach asks Argentina to stay calm". BBC Sport. 8 September 2007. Besoek op 8 September 2007.
↑ (en) PA Sport (9 Oktober 2007). "Contepomi's field of dreams". Sportal.co.nz. Geargiveer vanaf die oorspronklike op 11 Oktober 2007. Besoek op 9 Oktober 2007.
↑ 16,0 16,1 (en) "Argentina > Head to Head Table". rugbydata.com. Besoek op 29 Augustus 2007.
Ontsluit van "http://af.wiki.sxisa.org/w/index.php?title=Argentynse_nasionale_rugbyspan&oldid=2064710"
Die bladsy is laas op 5 November 2019 om 19:00 bygewerk.